| BMD-2 |
| --- |
| BMD-2 na skúške prehliadky Víťazstva v Tule, 2017.BMD-2 na skúške prehliadky Víťazstva v Tule, 2017. |
| **Základná charakteristika** |
| Posádka | 7 (2 posádka, 5 členov motostreleckého družstva) |
| Dĺžka | 5,97 m |
| Šírka | 2,7 m |
| Výška | 1,83 m |
| Hmotnosť | 8 t |
| **Pancierovanie a výzbroj** |
| Pancierovanie |  |
| Hlavná zbraň | 30mm kanón 2A42  protitankové riadené strely Fagot/Konkurs |
| Sekundárne zbrane | 2 x 7,62mm guľomet PKT |
| **Pohon a pohyb** |
| Pohon | 5D-20 180 kW (240 koní) |
| Odpruženie |  |
| Max. rýchlosť | 60 km/h |
| Pomer výkon/hmotnosť |  |
| Dojazd | 500 km |
| Priechodnosť |  |

 **BMD-2**  je sovietske obojživelné bojové vozidlo pechoty určené na prepravu výsadkových vojsk.

Vznik a vývoj
-------------

Počas vojny v Afganistane nasadila sovietska armáda bojov okrem inej techniky aj vozidlá BMP-1 aj BMD-1. Tie mali impozantnú výzbroj - 76mm kanón 2A28 „Grom", protitankové strely Maliutka a guľomet PKT. Táto výzbroj však bola vytvorená pre boje na pláňach severozápadnej Európy a nie pre hornaté prostredie Afganistanu. Pri prepadoch zhora, podobne ako by tomu bolo v mestskej zástavbe, sa tieto bojové vozidlá stávali ľahkou korisťou ručných protitankových granátometov. Kanón 2A28 nemal dostatočný elevačný uhol, aby mohol zasiahnuť vyššie položené ciele, zatiaľ čo guľomet bol príliš ľahký a protitanková raketa nebola určená na tento typ vojny. Preto sovietske velenie rýchlo pochopilo, že potrebuje vozidlá s rýchlo strieľajúcim ľahkým kanónom. 

V roku 1981, keď sa vojna vliekla už dva roky, začali sovietske jednotky dostávať nové bojové vozidlo pechoty BMP-2. Veľmi dobré skúsenosti s BMP-2 z bojových operácií podnietili vrchné velenie sovietskych výsadkových síl, aby požiadalo o výsadkovú verziu BMP-2, na základe čoho vzniklo BMD-2. V roku 1985 bolo BMD-2 zavedené v sovietskej armáde a predpokladalo sa, že úplne nahradí vozidlá BMD-1. To sa však nepodarilo v plnom rozsahu, lebo prišiel rozpad ZSSR, kvôli čomu sa prerušila sériová výroba tohto typu. Odhaduje sa, že do roku 1990 bolo vo Volgogradskom traktorovom závode vyrobených asi 2500 kusov BMD-2. Následne sa už produkcia BMD-2 neobnovila a namiesto toho sa dokončil vývoj a spustila sériová výroba BMD-3.

Konštrukcia
-----------

Najvýznamnejšou odlišnosťou BMD-2 od BMD-1 je nahradenie nepresného 76 mm kanónu za 30 mm automatický kanón 2A42, ktorý je plne stabilizovaný a dokáže strieľať presne aj za pohybu. Môže strieľať muníciou typu HE-FRAG, HE, HEI-T a APDS-T. Dokáže zaútočiť na opancierované ciele na vzdialenosť 1 500 – 2 000 m, na pozemné ciele na vzdialenosť 4 000 m a vrtuľníky na vzdialenosť do 2 500 m. Hoci priebojnosť munície vystrelenej z tohto kanóna je nižšia (18 až 55 mm oceľového panciera) ako 73 mm kanóne BMD-1, 2A42 sa ukázal ako všestrannejšia a úspešnejšia zbraň. Námer kanónu je až +75°, vďaka čomu bolo možné strieľať aj na nepriateľov skrývajúcich sa vysoko v horách.

BMD-2 bolo vybavené aj novým odpaľovacím zariadením pre modernejšie protitankové strely Fagot a Konkurs. K dispozícii sú aj dva guľomety kalibru 7,62 mm.

Hlavným problémom pre konštruktérov bolo umiestniť štandardnú vežu z BMP-2 na podstatne menšie vozidlo. To viedlo k prestavbe, takže vo veži BMD-2 sa nachádza iba strelec.

V porovnaní s BMD-1 zostal trup, pohonná jednotka aj podvozok nového vozidla bez výraznejších zmien. Došlo síce k zvýšeniu hmotnosti, ale toto výsadkové bojové vozidlo si zachovalo všetky prvky mobility a obojživelnosti akými disponoval aj jeho predchodca.

BMD-2 môže niesť až päť plne vybavených príslušníkov motostreleckého družstva. Vozidlo je prepravované väčšinou v stredne veľkých vojenských dopravných lietadlách, z ktorých môže byť zhodené na padáku.

Verzie
------

* **BMD-2** – základná verzia výsadkového bojového vozidla zavedená v roku 1985.
* **BMD-2K** – veliteľská verzia BMD-2, líši sa od základnej verzie dodatočnou rádiovou stanicou R-173, prídavnou napájacou jednotkou AB-0.5-3-P/30 a gyroskopickým polokompasom GPK-59.

Bojové nasadenie
----------------

### Ruská invázia na Ukrajinu

Pri okupácii Ukrajiny nasadilo Rusko do bojov vozidlá BMD-2. V priebehu prvých dvoch rokov vojny stratilo Rusko minimálne 256 týchto vozidiel.

Užívatelia
----------

* Rusko  Rusko - v roku 2021 malo 1000 vozidiel BMD-2.
* Ukrajina  Ukrajina - v roku 2021 malo 60 vozidiel BMD-2.

Referencie
----------

1. ↑   *BMD-2* [online]. [Cit. 2022-03-26]. Dostupné online.
2. ↑   *BMD-2* [online]. military-today.com, [cit. 2022-03-26]. Dostupné online.
3. ↑   *Attack On Europe: Documenting Equipment Losses During The 2022 Russian Invasion Of Ukraine* [online]. oryxspioenkop.com. Dostupné online.